A javaslat kiegészíti a külső vizeken halászó flották kezeléséről szóló (EU) 2017/2403 rendeletet, amely előírja, hogy az uniós halászhajók a regionális halászati gazdálkodási szervezet halászati engedélyezési rendszerének hatálya alá tartoznak az adott szervezet által meghatározott feltételek és szabályok szerint. A javaslat kiegészíti továbbá a jogellenes, be nem jelentett és szabályozatlan halászatról szóló 1005/2008/EK tanácsi rendeletet.

Másodszor, ez a javaslat a tagállamok által alkalmazandó állományvédelmi és -gazdálkodási intézkedésekre való dinamikus hivatkozásokat vezet be. Ezeket a dokumentumokat már használják és ismerik a tagállamok közigazgatásai, amelyeknek biztosítaniuk kell azok végrehajtását. Miután a SIOFA új változatokat fogad el, a Bizottság elküldi e dokumentumok frissített változatait a tagállamoknak.

A SIOFA szabályainak gyors végrehajtása érdekében ez a javaslat először is felhatalmazáson alapuló hatásköröket irányoz elő a Bizottság részére az EUMSZ 290. cikke alapján a SIOFA-ban foglalt intézkedések módosításainak lehetővé tétele, valamint annak biztosítása érdekében, hogy az EU halászhajói egyenlő helyzetben legyenek más szerződő felek halászhajóival. A javasolt, felhatalmazáson alapuló hatáskörök az alábbiakra vonatkoznak: i. a halászhajók engedélyezéséhez szükséges információk, ii. a halászati mód vagy a halászeszközök típusának megváltoztatása, iii. veszélyeztetett tengeri ökoszisztémák indikátorfaj-egységeinek kifogási/begyűjtési mennyisége, valamint azok a távolságok, amelyeken belül be kell szüntetni a tengerfenéki halászatot, amennyiben a halászati műveletek során veszélyeztetett tengeri ökoszisztéma küszöbértékeket meghaladó jelenlétére utaló jeleket észlelnek; tudományos megfigyelői jelenlét tengerfenéki halászat során, valamint elektronikus megfigyelői program bevezetése, iv. a Del Cano Rise és a Williams Ridge területen a fogashalak halászatára vonatkozó intézkedések, valamint v. e javaslat mellékleteinek módosítása.

A SIOFA intézkedései elsősorban a részt vevő felekre irányulnak, de ezek az intézkedések kötelezettségeket rónak az üzemeltetőkre (pl. a hajóparancsnokokra) is.

A VI. fejezet a végrehajtással foglalkozik, ideértve a következőket: i. nyílt tengeri fedélzetre lépés és ellenőrzés, beleértve a súlyos jogsértések meghatározását és a kapcsolódó jogérvényesítést, valamint ii. jogellenes, be nem jelentett és szabályozatlan halászat.

Javaslat

AZ EURÓPAI PARLAMENT ÉS A TANÁCS RENDELETE

az Indiai-óceán déli részére vonatkozó halászati megállapodás (SIOFA) hatálya alá tartozó területen alkalmazandó állománygazdálkodási, állományvédelmi és ellenőrzési intézkedések megállapításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (2) bekezdésére,

tekintettel az Európai Bizottság javaslatára,

a jogalkotási aktus tervezete nemzeti parlamenteknek való megküldését követően,

tekintettel az Európai Gazdasági és Szociális Bizottság véleményére,

rendes jogalkotási eljárás keretében,

mivel:

(1)Az 1380/2013/EU európai parlamenti és tanácsi rendeletben foglaltak szerint a közös halászati politika célja biztosítani, hogy a tengerek biológiai erőforrásainak kiaknázása környezetvédelmi, gazdasági és társadalmi szempontból hosszú távon fenntartható módon történjen.

(2)Az Európai Unió a 98/392/EK tanácsi határozattal jóváhagyta az Egyesült Nemzetek Szervezetének 1982. december 10-i Tengerjogi Egyezményét. Az Unió a 98/414/EK tanácsi határozattal jóváhagyta az említett egyezményben foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelmére és kezelésére vonatkozó rendelkezések végrehajtásáról szóló megállapodást, amely a tengerek biológiai erőforrásainak védelmére és kezelésére vonatkozó alapelveket és szabályokat tartalmazza. Szélesebb körű nemzetközi kötelezettségei keretében az Unió részt vesz a halállományok védelme érdekében a nemzetközi vizeken tett erőfeszítésekben.

(3)A 2008. szeptember 29-i 2008/780/EK tanácsi határozat értelmében az Unió jóváhagyta az Indiai-óceán déli részére vonatkozó halászati megállapodást (SIOFA).

(4)A SIOFA szerződő felei rendszeres időközönként találkoznak a „felek gyűlésén” az e megállapodással kapcsolatos kérdések megvitatására és valamennyi vonatkozó döntés meghozatalára.

(5)A felek gyűlése állományvédelmi és -gazdálkodási intézkedéseket fogad el, amelyek kötelező érvényűek a SIOFA szerződő feleire, a részt vevő, halászatot folytató jogalanyokra és az együttműködő nem szerződő felekre nézve, beleértve az Uniót is. Ez a rendelet a 2016 és 2022 között elfogadott állományvédelmi és -gazdálkodási intézkedéseket hajtja végre az uniós jogban.

(6)A közös halászati politika szabályainak betartása érdekében uniós jogszabályok kerültek elfogadásra egy olyan ellenőrzési, vizsgálati és végrehajtási rendszer létrehozására irányulóan, amely a jogellenes, be nem jelentett és szabályozatlan halászat elleni küzdelem szabályait is magában foglalja. Ezen belül az 1224/2009/EK tanácsi rendelet a közös halászati politika valamennyi szabályának betartását biztosítandó globális és integrált szemléletű uniós ellenőrzési, vizsgálati és végrehajtási rendszert hoz létre. A 404/2011/EU bizottsági végrehajtási rendelet megállapítja az 1224/2009/EK tanácsi rendelet végrehajtására vonatkozó részletes szabályokat. Az 1005/2008/EK tanácsi rendelet létrehozza a jogellenes, be nem jelentett és szabályozatlan halászat megelőzésére, megakadályozására és felszámolására irányuló közösségi rendszert. Az említett rendelkezésekre vonatkozó állományvédelmi és -gazdálkodási intézkedéseket ezért nem szükséges felvenni e rendeletbe.

(7)Az 1380/2013/EU európai parlamenti és tanácsi rendelet 29. cikkének (2) bekezdése értelmében a regionális halászati gazdálkodási szervezetekben az Unió az álláspontjait a rendelkezésre álló legjobb tudományos szakvéleményekre alapozza, ezáltal gondoskodva arról, hogy a halászati erőforrások kezelése a közös halászati politikában meghatározott célokkal összhangban történjen, különös tekintettel arra a célkitűzésre, hogy a halállományokat fokozatosan helyreállítsák és a biomasszaszintet meghaladó olyan szinten tartsák, amely maximális fenntartható hozamot (a továbbiakban: MFH) képes biztosítani, valamint arra a célkitűzésre, hogy meg kell teremteni a feltételeket ahhoz, hogy a halászati és a halfeldolgozó ipar, valamint a halászathoz kötődően a szárazföldön végzett tevékenységek gazdaságilag életképessé és versenyképessé váljanak.

(8)Az e rendeletben foglaltakat módosító vagy kiegészítő jövőbeni állományvédelmi és -gazdálkodási intézkedéseknek az uniós jogban való mielőbbi végrehajtása érdekében a Bizottságot az Európai Unió működéséről szóló szerződés 290. cikkével összhangban fel kell hatalmazni az alábbiakra vonatkozó rendelkezések módosítását célzó jogi aktusok elfogadására: i. a halászhajók engedélyezéséhez szükséges információk, ii. a halászati mód vagy a halászeszközök típusának megváltoztatása, iii. veszélyeztetett tengeri ökoszisztémák indikátorfaj-egységeinek kifogási/begyűjtési mennyisége, valamint azok a távolságok, amelyeken belül be kell szüntetni a tengerfenéki halászatot, amennyiben a halászati műveletek során veszélyeztetett tengeri ökoszisztéma küszöbértékeket meghaladó jelenlétére utaló jeleket észlelnek; tudományos megfigyelői jelenlét tengerfenéki halászat során, valamint elektronikus megfigyelői program bevezetése, iv. a Del Cano Rise és a Williams Ridge területen a fogashalak halászatára vonatkozó intézkedések, valamint v. e rendelet mellékleteinek módosítása.

(9)Ez a rendelet továbbá dinamikus hivatkozásokat tartalmaz a tagállamok által alkalmazandó állományvédelmi és -gazdálkodási intézkedésekre, annak érdekében, hogy valamely SIOFA-dokumentumra történő hivatkozás az adott dokumentum bármely későbbi módosításaira való hivatkozást jelentsen.

(10)Az állományvédelmi és -gazdálkodási intézkedések előírják továbbá az üzemeltetők számára a jelentéstételi formátumok, illetve az adott területekre való belépéssel és az onnan való kilépéssel, a halászeszközök telepítésének kezdeti és végpontjaival, az átrakodási és áthelyezési műveletekkel, valamint a harmadik országbeli hajók észlelésével kapcsolatos adatcserék kötelező alkalmazását. Ezeket az adatszolgáltatási követelményeket és sablonokat az uniós flotta már alkalmazza, és azok nyilvánosan elérhetők a SIOFA honlapján. Mivel ezeket a követelményeket és sablonokat időről időre módosítják, és jelenleg csak egy uniós halászhajó folytat tevékenységet a SIOFA által szabályozott halászterületeken, helyénvaló, hogy a SIOFA területén halászati lehetőségekkel rendelkező tagállamok a halászati engedélyek kiadásakor halászhajóik rendelkezésére bocsássák a követelményeket és a sablonokat. E rendelet dinamikus hivatkozásokat tartalmaz ezekre a dokumentumokra annak érdekében, hogy valamely adott SIOFA-dokumentumra történő hivatkozás bármely későbbi módosításra is vonatkozzon.